ΓΡΑΠΤΗ ΕΡΩΤΗΣΗ E-1847/97 υποβολή: Daniela Raschhofer (NI) προς την Επιτροπή (30 Μαΐου 1997)

Θέμα: Διορθωτικές τροποποιήσεις κατά την εκκαθάριση λογαριασμών

Το 1992 διαπιστώθηκε κατά την εκκαθάριση λογαριασμών ότι είχαν επέλθει διορθωτικές τροποποιήσεις ύψους 900 εκατομμυρίων Ecu, ποσό που δεν θα μπορούσε να εισπραχθεί πριν από το 1996 μετά την έγκριση της εκκαθάρισης λογαριασμών του 1992. Τούτο προκάλεσε απώλειες τόκων και οικονομικές ζημίες στην ΕΕ ύψους περίπου 200 εκατομμυρίων Ecu.

Τι μέτρα θα λάβει η Επιτροπή προκειμένου να προλαμβάνονται μελλοντικά τέτοιου είδους παρατυπίες; Σε ποιό ύψος υπολογίζεται η χρηματοδότηση για τη λήψη των μέτρων αυτών;

Απάντηση του κ. Liikanen εξ ονόματος της Επιτροπής (11 Ιουλίου 1997)

Η ερώτηση του Αξιότιμου Μέλους του Κοινοβουλίου αναφέρεται προφανώς στην εκκαθάριση των λογαριασμών του 1992 του Ευρωπαϊκού Γεωργικού Ταμείου Προσανατολισμού και Εγγυήσεων - Τμήμα Εγγυήσεων (ΕΓΤΠΕ), το οποίο μάλιστα είναι το μόνο κεφάλαιο του προϋπολογισμού που αποτελεί αντικείμενο μια τέτοιας διαδικασίας.

Η εκκαθάριση των λογαριασμών του οικονομικού έτους 1992 όσον αφορά το ΕΓΤΠΕ - Τμήμα Εγγυήσεων είχε αποτελέσει αντικείμενο δύο διαφορετικών αποφάσεων. Η πρώτη (απόφαση 96/311/ΕΚ της Επιτροπής της 10ης Απριλίου 1996) ((ΕΕ L 117 της 14.5.1996. )) αφορούσε ποσό ύψους 753 εκατ. ECU, το οποίο επεστράφη στην Κοινότητα από τα κράτη μέλη κατά τη διάρκεια του οικονομικού έτους 1996. Η δεύτερη (απόφαση 96/701/ΕΚ της Επιτροπής της 20ής Νοεμβρίου 1996) ((ΕΕ L 323 της 13.12.1996. )) αφορούσε ένα ποσό ύψους 70 εκατ. ECU, το οποίο επεστράφη στη Κοινότητα κατά τη διάρκεια του Νοεμβρίου 1996 και καταλογίστηκε στο οικονομικό έτος 1997. Το σύνολο των διορθώσεων που επιβλήθηκαν στα κράτη μέλη όσον αφορά το οικονομικό έτος 1992 ανήλθε στα 823 εκατ. ECU. Δεν πρόκειται για απώλεια αλλά για ανάκτηση ενός σημαντικού ποσού πιστώσεων που είχαν καταβληθεί αχρεωστήτως.

Η διαδικασία εκκαθάρισης των λογαριασμών ρυθμίζεται από το άρθρο 102 του δημοσιονομικού κανονισμού και από το άρθρο 5 του κανονισμού (ΕΟΚ) αριθ. 729/70 της 21ης Απριλίου 1970 ((ΕΕ L 94 της 28.4.1970. )). Σύμφωνα με αυτές τις διατάξεις του κανονισμού η εκκαθάριση των λογαριασμών όσον αφορά τα οικονομικά έτη πριν από το 1996 πρέπει να γίνει πριν το τέλος του έτους με τη διαβίβαση των ετήσιων δηλώσεων δαπανών σχετικά με το εν λόγω έτος. Κατά τη διάρκεια αυτής της περιόδου, αν διαπιστωθούν διάφορα λάθη ή ανεπάρκειες των ελέγχων, τα κράτη μέλη καλούνται να δώσουν εξηγήσεις. Εάν δεν δοθεί καμία εξήγηση ή αν φανεί ότι υπήρχαν κενά όσον αφορά τον έλεγχο εκ μέρους του κράτους μέλους, δεν θα αναγνωρισθούν τα δηλωθέντα ποσά. Θα επιβαρυνθεί συνεπώς το εν λόγω κράτος μέλος και τα σχετικά ποσά θα επιστραφούν στον κοινοτικό προϋπολογισμό.

Η δημοσιονομική διόρθωση, δηλαδή το ποσό που θα βαρύνει τον προϋπολογισμό του κράτους μέλους, μπορει να κυμαίνεται από την άρνηση μιας μεμονωμένης αίτησης μέχρι την άρνηση ενός ποσού πολύ πιο σημαντικού, δηλαδή του συνόλου των πληρωμών δυνάμει του επικρινόμενου μέτρου. Λόγω της αύξησης των κρατών μελών και λόγω του γεγονότος ότι οι έλεγχοι γίνονται όλο και πιο περίπλοκοι και πολυάριθμοι, παρατηρούνται σημαντικές καθυστερήσεις.

Προκειμένου να βελτιωθεί η διαδικασία εκκαθάρισης, το 1995 αποφασίστηκε να τροποποιηθεί το σύστημα. Στόχος είναι να γίνει πιο προληπτική και όχι κατασταλτική η διαδικασία, να βελτιωθεί ο διάλογος με τα κράτη μέλη μέσω μίας διαδικασία συμφιλίωσης ενώπιον ενός συμφιλιωτικού οργάνου και να μειωθεί η δημοσιονομική αβεβαιότητα με τον περιορισμό των προθεσμιών για την απόφαση σχετικά με την εκκαθάριση. Από το οικονομικό έτος 1996 η διαδικασία εκκαθάρισης χωρίστηκε σε δύο μέρη, εκ των οποίων το ένα περιλαμβάνει τη λογιστική εκκαθάριση η οποία γίνεται μέχρι τις 30 Απριλίου του επόμενου οικονομικού έτους το αργότερο και το άλλο τους ελέγχους που έχουν ως στόχο να διαπιστωθεί εάν οι πράξεις είναι σύμφωνες με τον κοινοτικό κανονισμό και εκτελούνται στη συνέχεια χωρίς να περιορίζονται σε κάποιο συγκεκριμένο οικονομικό έτος.